Jonot velkaneuvontaan pidentyneet merkittävästi | Yle Uutiset | yle.fi
21.5.2010 klo 5:39
| päivitetty 3.6.2012 klo 19:43
Velkaneuvonnan jonot ovat Vaasan seudulla venyneet alkuvuonna. Tällä hetkellä velkaneuvontaan on 6 - 8 viikon jono, kun vuosi sitten neuvontaan pääsi kolmessa viikossa. Johtavan velkaneuvojan Marika Niittykosken mukaan talouden taantumasta johtuva kotitalouksien ahdinko näkyy velkaneuvonnassa viiveellä.
Suurin syy talousahdinkoon on etenkin nuorten varomaton rahankäyttö. Hankintoja varten säästetään yhä harvemmin, kun hankintoja tehdään velkarahalla. Myös pikavipit ovat alueella merkittävä syy ylivelkaantumiseen.
- Pikavipeissä kulut ovat kovat. Jos vippejä kasautuu useampia, asiakkaat eivät enää välttämättä itse selviydy maksueristä, Niittykoski kertoo.
Pelivelkaantuminen uusi ongelma
Vaasan seudulla velkaneuvontaan ottaa yhteyttä yhä useammin pelivelkainen. Aluksi peliriippuvaiset ohjataan vieroitushoitoon, jonka jälkeen vasta aletaan setviä velkaantumista. Peliriippuvaisen velat ovat yleensä useita kymmeniä tuhansia euroja, joka on kertynyt nettipeleistä tai ns. hedelmäpeleistä.
- Pelivelat ovat siitä ikäviä, että velkaantuminen tapahtuu hyvin nopeasti. Se aiheuttaa usein myös masennusta, koska velkaa kertyy lyhyessä ajassa, eikä siitä jää käteen mitään konkreettista, johtava velkaneuvoja Marika Niittykoski kertoo.
Velkoihin haetaan apua viiveellä
Velkaantumiseen haetaan apua usein vasta, kun on kokeiltu kaikkia muita keinoja. Monilla velkoja on jo ulosotossa.
- Useimmiten asiakkaat yrittävät selviytyä mahdollisimman pitkään itse. He ottavat esimerkiksi uusia kulutusluottoja maksaakseen niillä velkoja. Kun luottoja ei enää voida ottaa, otetaan vasta yhteyttä velkaneuvontaan, Niittykoski sanoo.
Hän toivoo, että kunnan velkaneuvontaan otettaisiin yhteyttä jo ennen kuin talousongelmat kärjistyvät.
Riippumattomat osuusmeijerit joutuvat laskemaan tuottajahintoja Valion jalanjäljissä
Maidon tuottajahinta laskee rajusti helmikuun alussa
Euroopan johtajia kokoontuu tänään tiistaina Puolaan muistamaan natsien kuolemanleirin Auschwitzin vapauttamista tasan 70 vuotta sitten. Kunniavieraina mukana on myös alati hupeneva joukko leireiltä hengissä selvinneitä. Kotimaa
Tyttö tehtaan varjosta haettiin kotoa kesätöihin 27.1.